18.7.2023.
LV
Eiropas Savienības Oficiālais Vēstnesis
C 253/29
— “Asparago verde di Canino”, kam seko saīsinājums AĢIN (aizsargāta ģeogrāfiskās izcelsmes norāde) vai vārdi“Indicazione Geografica Protetta”; — individuālā ražotāja un/vai ražotāju apvienības, un/vai fasētāja nosaukums un adrese vai uzņēmuma nosaukums un juridiskā adrese, Tomēr atļauts izmantot tādus datus, kas norāda uz personas vārdu vai uzņēmuma nosaukumu, vai privātām preču zīmēm, taču ar nosacījumu, ka tiem nav cildinošs raksturs un ka tie nevar maldināt patērētāju.
Vārdus “Indicazione Geografica Protetta” (itāliski: “Aizsargāta ģeogrāfiskās izcelsmes norāde”) var atkārtoti norādīt uz citas iepakojuma vai etiķetes daļas, tostarp kā saīsinājumu “IGP” (“AĢIN”).
Nedrīkst pievienot nekādu apzīmējumu, kas nav skaidri paredzēts noteikumos.
Logotips
4.
Precīza ģeogrāfiskā apgabala definīcija.
AĢIN “Asparago verde di Canino” ražošanas apgabals atrodas komūnu Canino, Cellere, Montalto di Castro, Tarquinia, Tuscania, Tessennano un Arlena di Castro administratīvajā teritorijā.
5.
Saikne ar ģeogrāfisko apgabalu Pamatā prasībai atzīt produktu “Asparago verde di Canino” ir gan produkta reputācija, gan tā īpašā kvalitāte, kas izriet no tā spilgti zaļās krāsas, konsistences, garšas un netīrumu neesamības uz produkta, kā dēļ tas iesaukts par “mangiatutto” (“pilnībā ēdams”).
Šie sparģeļi ir bagāti ar minerālsāļiem, piemēram, dzelzs un magnija sāļiem.
“Asparago Verde di Canino” raksturīgā spilgti zaļā krāsa ir saistīta ar teritorijas īpašajiem augsnes un klimatiskajiem apstākļiem, kā arī vulkāniskajām augsnēm, kurās ir daudz kālija un minerālsāļu (galvenokārt dzelzs un magnija sāļu), kas ietekmē sparģeļu krāsu acīmredzamā un raksturīgā veidā.
Jēdziens “mangiatutto” tiek izmantots tādēļ, ka produkts nav ļoti šķiedrains, kā arī tāpēc, ka ražas novākšanas laikā dzinums tiek nogriezts virs zemes, tādējādi nošķeļot visbaltāko daļu, kas ir cieta, stiegraina un ko nav patīkami ēst.
Šīs agronomiskās un tehniskās īpašības ļauj patērētājam uzturā izmantot visas sparģeļa daļas un izbaudīt to, ka tie ir “pilnībā ēdami”.
Šo īpašību pamatā ir ne tikai ģenētika, bet arī labvēlīgie lauksaimniecības, augsnes un klimatiskie apstākļi un audzēšanas paņēmieni, ko 4. punktā minētajā ģeogrāfiskajā apgabalā izmanto vietējie lauksaimnieki.
Augsnei ir būtiska nozīme, jo audzēšanas apgabala augsnes īpašības ir labvēlīgas sparģeļu kultivēšanai.
Apgabala augsnei galvenokārt ir irdena līdz irdeni smilšmālaina struktūra.
Augsne galvenokārt veidojusies nogāzās uz kaļķakmens pamata vai uz vulkāniskajām nogulsnēm, kas ir ķīmiski ļoti auglīgas, tādējādi veicinot ar AĢIN “Asparago verde di Canino” apzīmēto dzinumu izspraukšanos no zemes.
Lietus periodos augsne tās hidroloģisko īpašību dēļ neaiztur mitrumu.
Konkrētāk, augsnē ir augsts kalcija un kālija, bet visvairāk tieši dzelzs un magnija saturs, tādējādi piešķirot AĢIN “Asparago verde di Canino” tā raksturīgo augsto dzelzs un magnija sastāvu, kas padara sparģeli tik kvalitatīvu un atpazīstamu.
Ģeogrāfiskā apgabala klimatiskie apstākļi ir īpaši labvēlīgi sparģeļu audzēšanai, jo te ir šim dārzkopības produktam piemērots mikroklimats, ko ietekmē arī relatīvais jūras tuvums.
Mērenās temperatūras ziemā un pavasarī ļauj agrīni “pamodināt” sparģeļu sakneņus: dzinumi, kas ražas laikā tiks novākti, parasti sāk līst laukā no janvāra sākuma.